32004D0542
L 240/7
JURNALUL OFÍCIAL AL UNIUNII EUROPENE
DECIZIA COMISIEI
din 25 iunie 2004
de modificare a anexei II la Decizia 79/542/CEE a Consiliului în ceea ce privește lista țărilor terțe din care statele membre autorizează importurile de carne proaspătă
[notificată cu numărul C(2004) 1954]
(Text cu relevanță pentru SEE)
(2004/542/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 72/462/CEE a Consiliului din 12 decembrie 1972 privind problemele de sănătate și de inspecție veterinară care apar cu ocazia importurilor de animale din speciile bovină porcină, ovină și caprină, de carne proaspătă sau de produse din carne originare din țări terțe (1), în special articolul 14 alineatul (3) literele (c) și (d) și articolul 15,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special articolul 8 alineatele (1) și (4),
întrucât:
(1)
Decizia 79/542/CEE a Consiliului din 21 decembrie 1979 de stabilire a unei liste de țări terțe sau părți din țări terțe și de definire a condițiilor de sănătate animală și de sănătate publică și a certificării sanitar-veterinare necesare în vederea importului în Comunitate de anumite animale vii și de carne proaspătă din țările respective (3) a fost modificată recent prin Decizia 2004/212/CE a Comisiei (4). În conformitate cu modificarea efectuată, noile modele de certificate de sănătate animală intră în vigoare la 1 mai 2004.
(2)
Decizia 93/402/CEE a Comisiei din 10 iunie 1993 privind condițiile de sănătate animală și certificare sanitar-veterinară necesare în vederea importului de carne proaspătă din anumite țări din America de Sud (5) continuă să se aplice în ceea ce privește Argentina, Brazilia, Chile, Columbia, Paraguay și Uruguay și a fost modificată recent prin Decizia 2003/758/CE (6), care a modificat regionalizarea Argentinei. Decizia menționată se abrogă de la 1 mai 2004, în conformitate cu Decizia 2004/212/CE.
(3)
Decizia 1999/283/CE a Comisiei din 12 aprilie 1999 privind condițiile de sănătate animală și certificare sanitar-veterinară pentru importurile de carne proaspătă din anumite țări africane (7) a fost modificată recent prin Decizia 2003/571/CE (8), care a modificat regionalizarea Swazilandei. Decizia menționată se abrogă de la 1 mai 2004, în temeiul Deciziei 2004/212/CE.
(4)
Decizia 2000/585/CE a Comisiei din 7 septembrie 2000 de stabilire a listei de țări terțe din care statele membre autorizează importurile de carne de iepure și de carne de vânat de crescătorie și sălbatic și de definire a condițiilor de certificare sanitar-veterinară și de sănătate animală și publică necesare pentru acest tip de importuri (9) a fost modificată recent prin Decizia 2004/245/CE (10) care a autorizat importurile din Islanda de carne de vânat sălbatic și de carne de vânat de crescătorie de animale biungulate, cu excepția porcinelor.
(5)
Decizia 79/542/CEE trebuie, prin urmare, actualizată pentru a se ține seama de regionalizare și de cerințele de bază ale certificării privind Argentina, în conformitate cu Decizia 2003/571/CE, privind Swaziland, în conformitate cu Decizia 2003/571/CE, și privind Islanda, în conformitate cu Decizia 2004/245/CE.
(6)
Ar trebui să se actualizeze codurile ISO ale anumitor țări terțe enumerate la anexa II partea 1 la Decizia 79/542/CEE.
(7)
Ar trebui să se precizeze că utilizarea modelelor de certificate incluse în Decizia 79/542/CEE este obligatorie, fără a aduce atingere cerințelor specifice în materie de certificare întemeiate pe acordurile dintre Comunitatea Europeană și țările terțe.
(8)
Anexa II partea 1 la Decizia 79/542/CEE trebuie modificată în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa II partea 1 la Decizia 79/542/CEE se înlocuiește cu textul din anexa la prezenta decizie.
Articolul 2
Prezenta decizie se aplică de la 1 mai 2004.
Articolul 3
Prezenta decizie se adresează statelor membre.
Adoptată la Bruxelles, 25 iunie 2004.